من فترة، ما أعرف متى بدأت بس توي أنتبه لنفسي، إني صايرة أحب المجوهرات اللي مخلط فيها الذهبي و الفضي سوا (أنا مو مرة مع القولد روز) بس ما يمنع أنه يكون موجود مع الباقين.
زي ما قلت لكم ما أعرف متى الهوس هذا بدأ، بس بعد ما شفت صور من عرض رودارتي لخريف 2013 تذكرت إن المجوهرات كانت عاجبتني، و إنها بعد مخلطة، فيها ذهب أصفر و أبيض و وردي. بعد ما أعرف إذا كان هذا هو السبب أو لا، بس يوضح لكم إن المشكلة بتكمل سنة، فلازم نناقش الموضوع هنا سوا.
و لأني طيبة و ما أبخل عليكم بهوسي، هنا جمعت لكم مجموعة من المجوهرات اللي مخلطة، و أعجبتني مرة. حاولت إني أختار من كل تصنيف شيء. يعني خاتم، سوارة، حلق و سلسال.
الأشياء روابطها هنا الترتيب عكس عقارب الساعة (1) حلق من أنثربولجي ب 75 ريال تقريبا (2) سلسال حصان من مجوهرات أوديت ب 405 ريال (3) خاتم عين تقريبا ب 200 ريال (4) سوارة فيها قلب ب 430 ريال تقريبا.
أكيد بتلقون أشياء أرخص لو بغيتوا، بس أنه حطيت هنا الأشياء اللي أعجبتني بجد. و لو ما أعجبتكم الأشياء اللي اخترتها، بس أعجبكم أغراض رودارتي، هنا تلقون الإكسسوار و المجوهرات بآخر الصفحة.
أنتم وش رأيكم بلبس مجوهرات بألوان مختلطة؟ أو تفضلون لون واحد مع كل لبس؟